Il zîr de pagjine a nol è un anel: si tache e si rive in puescj diferents. Il toc di che pagjine chi al è di Vilac (A) a Glemone.
Par chist al covente un mût par lâ fra i doi puescj; chel ca vin sielt pe comoditât al è il tren bande l'Austrie, cusì di podê fâ dut la tornade indaûr in bici, lant di rive sù di Vilac a Cocau, plui e mancul 35 km e scuasit dut di rive jù fin ale fin.
I puescj li che a si pues cjapâ il tren a son:
⚫ Udin – Stazion, Viâl Europe Unide. Ore 7:00, partî 7:14. Presit 13.00€ + 3.50€;
⚫ Glemone – Stazion, Viâl Rome. Ore 7:20, partî 7:32. Presit 11.00€ + 3.50€
rivant a
⚫ Villach Hbf – Stazion centrâl, Bahnhofplatz. Ore 8:55.
I presits scrits parsore a son cjolts dal listin de viarte 2016. Di savê, pai grups cun plui di 6 di lôr al è un scont dal 20%. 3.50€ in plui a son pe bici e a son par dut il dì. Il biliet a si cjol sul tren.
Par savê di plui: sît Micotra, i documents cun oraris e presits.
Lâts jù dal tren e montâts sù in bici e tache la pedalade: il zîr a nol è par nuie dificil, a no son mûrs, lis rivis sù a lis puedin fâ ducj, ancje chel che a nol vâ in bici ducj i dîs.
Par chist a si po dividi il zîr in tancj tocs e chei chi a son i puescj lì che a si po fermisi:
Vilac – Tarvis: ↑ 250 m; → 35 km; 2:30 hh:mm;
Tarvis – Pontebe: ↓ 190 m; → 26 km; 1:30 hh:mm;
Pontebe – Cjargne: ↓ 310 m; → 28 km; 1:30 hh:mm;
Cjargne – Glemone: ↓ 50 m; → 16 km; 0:45 hh:mm;
Lis fermadis a son ta lis citâts cu lis stazions; i timps metûts a valin se un al va simpri vie ator i 10-15 km/h. In chist mût dut il timp che al covente al è 6:15 hh:mm.
Ancje se dilunc il zîr a son puescj dulà fermâsi, comedâ la bici, mangjà - come a Ugovize e Scluse - al è miôr puartâsi daûr cualchi imprest: un russac cun dentri un pâr di vistîts, mangjâ e bevi, alc par comedâ.
Il zîr su l'Alpe Adria al tache te citât di Vilac/Villach (A) a li de stazion dai trenos, te place Bahnhof.
In pôcs centenârs di metris a si rive te place maiôr e po sul Flump Drau, ca si côr in bande dilunc pistis pes bicis fin a tramai ca si zonte cul Flump Gail.
Lant indenant a son piçulis rivis sù e jù su stradelis - ma nuje di ce - ca fasin passâ par puescj ca no si po smenteâ. Di visâsi il recint dai Highlander, ca si passe a flanc.
Di gnûf su piste pes bicis e a tache le rive sù bande il cunfin di Thöl/Coccau, cuasi dut ca nol tire sù mase. Si reste simpri tal bosc, ancje se a si viodin di stes i monts des Alps, come il grup dal Màngart e il roiut Slizza, l'unic roiut talian cal rive al Danubio.
Dongje ae fin dal toc in Austrie a si viôt il pas de autostrade, il pasaç da un stât a chel altri. Chi a je une de rivis sù di dut il zîr: si passe il pas propite adalt, lant su par tonants e curvis. Ancje se non tire su, pensànt ancje ad atris zîrs, al mene rispét a chei atris tocs.
Si viôt ca si pase de Austrie al Italie cuant ca tache le rive ju su le piste pe bicis, cui segnâi par talian e dome peçs atôr sint tal Bocs di Tavîs.
Dongje di Cocau a je un atre rive su dilùnc strade sfaltate di paîs. Lant indenant fin a Cjamparòs a son atris, ma piçulis e ca no tîrin su: prime ca fós une piste pes bicis a ere une ferade.
El zîr par navigatôr al à un disviament dal Alpe Adria cal pase pâr Tarvîs, lì ca si fermisi e cjôli alc. Si torne subìte ale piste pes bicis, lant vie pi e mancùl in plan bande Cjamparòs e pasant a Nord dal Mont di Lussari.
Chei puescj chi a son propite a puest pe mountain bike: di Tarvîs al tache el zîr all mountain Tarvîs - Lacs di Fusine - Rifugjo Zacchi. Lant ju si rive a Cjamparòs, cun atôr puescj stupens come le Val dal Bartul e el Mont di Lussari, li ca pâsin i zîrs Cjamparòs - Mont di Acomizza, Val dal Bartul - Feistritz a.d. Gail - Mont di Acomizza, Val dal Bartul - Mont di Ochsenstand e Val di Saisare - Mont di Lussari.
Lì ca si slargje le Val Canal si pase in bande di Malborghet e le so valade; un ambient di fa pore, i puescj e les viodûdis dal zîr di doi dîs: Malborghet - Ciurciule - Malghe Cucco. El toc te Val Canâl a Canâl dal Fiêr a l'è el stes che tal zîr Dogne - Saisare - Alpe Adria.
Chei puescj chi des Juliis a son un toc dal ConTOUR FVG ca no si po saltà, pasant chi te cuarte zornade e le cuinte zornade.
Pasât el paîs di Cjamparòs e tache le vere rive ju, fin ale fìn. Si va indenant pe Val Canâl dilunc le vecje ferade, cun atôr les Valadis Riûl dal Lâc, Bartul, Saisare, Malborghet e les cimis dal grup dal Jôf.
Di no piardi el Bosc di Tarvîs, cal è dilunc fûr dutis les valadis apene dîtis cun i soi 24'000 etars, le pi grande foreste d'Italie. Dentri dut ce cal po sedi come lens e bestis.
A Pontebe si pase de Val Canâl a le Val Canal dal Fier, lant alore bande Sud ma no pi tal font de valade ma stant adalt e viodìnt cusì tantis bielis robis: al tache un dai tocs miôr. Une serie di panoramas, galarîs e vecjos puints de ferade, lì ca si viôt el flump di sot.
Te place a Pontebe a si visîsi cal tache el zîr lì ca si pedale, cjamìne, rimpìne e si duâr adalt Pontebe - Cason di Lance - Crete di Aip.
A si visîsi les cjadudis di aghe dilunc le piste pes bicis, miôr di dûtis che di Pietraforata, a mieç fra Dogne e Scluse. Di no piardi, un voli al Jôf di Montâs dal puint disore Dogne.
Chei panoramas chi a son ancjemò miôr dai puescj lì ca si và cul zîr di doi dîs Dogne - Mont di Agâr - Siele Bielìga.
Pasade Scluse a si va indenant di rive ju e si pase parsore de aghe di Vilegnove - ca si po rivà lant ju de piste. Di fûr une galarie un atri puint de ferade parsore el Fele, pasât chel le piste e tache a sta dilunc le Pontebane, stant simpri lontan. Chel puest chi al è ancje el colegament fra Cividât e les Juliis te cuarte zornade dal ConTOUR FVG.
In pôs chilometros si rive a Resiute, lì ca si po fermasi a mangjà. Lì a finìs el prin toc su le ciclabile, amancus fin al 15 di Mai, 2016.
Si pase pal centri dal paîs par là su le statâl. Un km su le Pontebane: ancje se son machinis su le strade, chiste a je cusì largje ca no son fastidis.
Une svolte a çampe a dîs ca si è dongje di Mueç: lì si çape a drete, pasant el puint sul Fele e rivant a Mueç di bas, lì cal tache el zîr di doi dîs Mueç - Rifugjo Vualt.
Apene jentrâs si svolte a çampe, lant indenant su une stradele, dilunc fûr el flump e di che atre bande de statâl. Al paîs di Cjampiûl si pase dal sfaltât ale strade blancje, ben tignude e ca ducj a puedin fa.
In pôs minûs si rive al Puint di Cjargne, li ca si dividin le Cjargnis da lis Juliis. Si pase di gnûf el flump, tornant ale bande Est de valade e al paîs di Cjargne. Si jentre dentri, pasant in bande de stazion dai trenos. Lant fûs si salte ancjemò le statâl lant vie su strade blancje.
Cusì si rive a Puartis. Pôs centenârs di metros su le Pontebane e di gnûf fûr, su sfaltât par Puartis Vecje.
Un'atre vote su le Pontebane, juste par traviarsâle e jentrâ in Vençon.
A si scuén fermasi te citât storiche di Vençon. A je di viodi le catedrâl, cu le so legende, le glesie des mummis, el batisteri e le place. Lant fûr si torne ale piste pes bicis, finide di pôc, lant vie in plan tai boscs fin ai Riûi Blancs - pont lì ca si viôt el gravâr de Siele di Ledis, lì ca tache le rive ju dal zîr Riûi Blancs - Casere Ungarine - Vençonasse.
Une piçule rampute e po l'ultin toc di rive ju dal zîr, de bande Ovest dal Mont di Cumieli. Chist a si po pasalu ancje a Est par un toc cal tire su par strade blancje, part dal zîr di doi dîs: Riûi Blancs - Casere Ungarine - Vençonasse. Suíbte si rive a Glemone, cun parsore el Mont di Cuarnan, ca si fâs in bici cul zîr Glemone - Malghe Cuarnan - Siele di Foredôr.
Lì di une svolte a çampe si jes de piste pes bicis, rivant al sfaltât e lant vie dres e in plan, rivant ale stazion dai trenos di Glemone, fin dal zîr.
El zîr al è lunc, in dut, 104 km, pi che atri di rive ju e cun pi e mancul cun 500 m di rive su, in Austrie, rivant in Italie.
Si pedale cuasi dut di lunc le piste pes bicis, ce cal vanze al è su strade blancje buine e cualchi tocùt su statâl, ma di stès largje e cence fastidis par chei in bici.
El fat che el zîr al è sempliç, lì cal è, in numar di paîs ca si pâsin - dentri o in bande, a fasin si che si po fa el zîr ale viarte, d'astât e d'autun. Co le fature e le dificoltât son bas, ducj a rivin a fa el zîr.
MTBFriuli al dîs grasie, prime di dut, ale sezion CAI di Tresesin pe organizazion e ale sezion ÖAV di Vilac par sedi vigûs e ve fat di guide in Austrie.
Un biel grasie a Daniele, Jessica, Emi, Raffaella, Carlo, Lorenzo, Catia, Luca, Dario, Antonio, Silvia, Christina e Wolfgang pe pedalade e pe ridadis di lunc le gite.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn